Video: Departement ondersoek beddens 'buite staatshospitaal' | Maroela Media
Die Gautengse gesondheidsdepartement sê hy stel ondersoek in na 'n video wat wys waar honderde hospitaalbeddens buite 'n hospitaal in die wind en weer lê.
Die video is glo by die Chris Hani-Baragwanath-hospitaal in Diepkloof in Gauteng geneem.
Lesemang Matuka, woordvoerder vir die gesondheidsdepartement in Gauteng, het vanoggend aan Maroela Media gesê hulle probeer nog vasstel of die beddens wél by dié hospitaal gestoor word. Volgens Matuka is daar bewerings dat die video by die Kopanong-hospitaal in Vereeniging geneem is.
"Ons probeer vasstel waar dit is," het Matuka gesê.
Jack Bloom, die DA se woordvoerder oor gesondheid in Gauteng, het gesê hy is bekommerd oor die video wat wys hoe die beddens buite lê en verweer.
"Talle daarvan lyk of dit nog in 'n goeie toestand is, maar in onbeskermde toestande gaan dit vinnig agteruitgaan. Hierdie is 'n duidelike vermorsing van staatsbates en die beddens behoort beter aangewend te word, eerder as om buite te roes. Daar is ander hospitale wat dringend beddens benodig, waar dit gebruik kan word," het Bloom gesê.
Hy het gesê die beddens kan ook geskenk word aan nie-regeringsorganisasies wat 'n groot nood daarvoor het.
"Hierdie [situasie] dui op 'n gebrek aan beplanning en swak bestuur en dít is ongelukkig iets wat algemeen in die departement voorkom. Dit is 'n vermorsing," het Bloom gesê.
In die video, wat glo verlede Woensdag geneem is, kan gehoor word hoe die persoon wat dit geneem het, sê dat hy op die beddens afgekom het toe hy toevallig daar verbygestap het omdat hy nie nader parkeerplek kon kry nie. Die man sê dat hy sy kind in die pediatriese eenheid van die Chris Hani-Baragwanath-hospitaal gaan besoek het.
Hy skat dat daar nagenoeg 3 000 beddens rondstaan.
"So ver as wat die oog kan sien, is dit net hospitaalbeddens wat absoluut niks makeer nie. Nou vra ek vir julle vandag, waar gaan ons belastinggeld heen? Hoekom moet ons so swaar kry om ons vroue, ons kinders, ons ma's en pa's in staatshospitale op vloere en matrasse te laat slaap?" sê die man in die video.
Bloom het gesê die Gautengse premier, David Makhura, het onderneem om die provinsie se gesondheidsorgstelsel reg te ruk as die ANC in die nasionale verkiesing herkies word. Bloom sê egter dat die regerende party die afgelope vyf jaar al versuim om dit te doen.
En daar arresteer sekuriteit jou as jy net in die verkeerde areas beweeg. Vra my, het verdwaal en was vinnig gesê ek mag nie in daardie area wees nie. Was nie van die area nie en is so bietjie rigting bedinges. Dis ñ massiewe hospitaal. Dit onthou ek.
Die ANC het GEEN BEHEER OOR ENIGE VAN HUL STATS DEPARTMENTE. 25 JAAR GELEDE KON N MENS NOG IN N STAATS HOSPITAAL GAAN. NOU IS DIT N DOODSTRAF! !! DIE KIESERS MOET ASB REG STEM!
Ja ek stem saam. Dan se die anc hulle moet weer vir hulle stem. Ramaphosa se ons sal nou die land regruk en dit is 25 jaar later en die land is in sy glorie in. Kiesers moet hulle oe oopmaak
vermorsing van geld …dit kan hulle die anc kaders goed doen. mnr die president jy leef in n droom wereld in 25 jaar kon julle nie die land verbeter . ook nie in die volgende 25 jaar nie….